Komisijos sprendimas
2004 m. vasario 12 d.
dėl amitrazo neįtraukimo į Tarybos direktyvos 91/414/EEB I priedą ir leidimų šios veikliosios medžiagos turintiems augalų apsaugos produktams panaikinimo
(pranešta dokumentu Nr. C (2004) 332)
(tekstas svarbus EEE)
(2004/141/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1], su paskutiniais pakeitimais, padarytais Komisijos direktyva 2003/119/EB [2], ypač į jos 8 straipsnio 2 dalies trečią ir ketvirtą pastraipas,
atsižvelgdama į 1992 m. gruodžio 11 d. Komisijos reglamentą (EEB) Nr. 3600/92, nustatantį išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles [3], su paskutiniais pakeitimais, padarytais Reglamentu (EB) Nr. 2266/2000 [4], ypač į jo 7 straipsnio 3A dalies b punktą,
kadangi:
(1) Direktyvos 91/414/EEB 8 straipsnio 2 dalyje numatyta, kad Komisija turi vykdyti darbų programą, kad ištirtų veikliąsias medžiagas tuose augalų apsaugos produktuose, kurie 1993 m. liepos 25 d. jau buvo pateikti į rinką. Išsamios šios programos vykdymo taisyklės buvo nustatytos Reglamente (EEB) Nr. 3600/92.
(2) 1994 m. balandžio 27 d. Komisijos reglamente (EB) Nr. 933/94, nustatančiame augalų apsaugos priemonių veikliąsias medžiagas ir skiriančiame ataskaitų rengėjas valstybes nares Komisijos reglamentui (EEB) Nr. 3600/92 įgyvendinti [5], su paskutiniais pakeitimais, padarytais Reglamentu (EB) Nr. 2230/95 [6], yra nurodytos veikliosios medžiagos, kurias reikėtų įvertinti remiantis Reglamentu (EEB) Nr. 3600/92, paskirta valstybė narė, kuri turėtų veikti kaip pranešėja, perduodanti informaciją apie kiekvieną medžiagą, ir nurodyti kiekvienos veikliosios medžiagos gamintojai, laiku pateikę pranešimą.
(3) Amitrazas yra viena iš 89 Reglamente (EB) Nr. 933/94 nurodytų veikliųjų medžiagų.
(4) Remiantis Reglamento (EEB) Nr. 3600/92 7 straipsnio 1 dalies c punktu, Austrija, paskirta būti valstybe nare pranešėja, 1998 m. sausio 6 d. pateikė Komisijai pranešėjų pagal to reglamento 6 straipsnio 1 dalies nuostatas pateiktos informacijos įvertinimo ataskaitą.
(5) Komisija, gavusi valstybės narės pranešėjos ataskaitą, pradėjo konsultacijas su valstybių narių ekspertais ir pagrindiniu pranešėju - Bayer CropScience, kaip numatyta Reglamento (EEB) Nr. 3600/92 7 straipsnio 3 dalyje.
(6) Komisija suorganizavo dvejus (2000 m. birželio 9 d. ir 2003 m. kovo 21 d.) trišalius susitikimus su pagrindinių duomenų teikėjais ir valstybe nare pranešėja dėl šios veikliosios medžiagos.
(7) Austrijos parengta vertinimo ataskaita buvo patikrinta valstybių narių ir Komisijos Maisto grandinės ir gyvūnų sveikatos nuolatiniame komitete. Šis tikrinimas užbaigtas 2003 m. liepos 4 d. Komisijos nustatytame armitrazo ataskaitos blanke.
(8) Vertinimai, atlikti remiantis pateikta informacija, neįrodė, jog galima tikėtis, kad siūlomomis naudojimo sąlygomis amitrazo turintys augalų apsaugos produktai iš esmės atitiks Direktyvos 91/414/EEB 5 straipsnio 1 dalies a ir b punktuose nustatytus reikalavimus. Ypač 5 straipsnio 2 dalies b punkte nurodyta, kad, sprendžiant dėl veikliosios medžiagos įtraukimo į I priedą, turi būti atsižvelgta į žmogui rekomenduojamą paros normą (RPN). Nustatant RPN reikia atsižvelgti į galima neurologinį armitrazo poveikį. Į šį poveikį buvo atsižvelgta ir nustatant ūmaus veikimo dozę, t. y. įvertinant medžiagos kiekį, kuris per trumpą laiką gali būti nuryjamas nesukeliant pastebimos rizikos vartotojo sveikatai. Neįrodyta, kad taikant armitrazą pagal siūlomas paskirtis, vartotojams negalėtų tekti ir didesnė dozė. Pranešėjas paruošė rizikos tikimybės vertinimą. Tačiau turi būti atsižvelgta į tai, kad šios rizikos tikimybės aiškinimo sutarti kriterijai dar nenustatyti ir, atsižvelgiant į galimą riziką, negalima ir toliau atidėlioti sprendimo priėmimo, kol jiems dar nepritarta.
(9) Todėl armitrazas neturėtų būti įtrauktas į Direktyvos 91/414/EEB I priedą.
(10) Turėtų būti imtasi priemonių, užtikrinančių, kad dabartiniai leidimai amitrazo turintiems augalų apsaugos produktams per nurodytą laiką būtų panaikinti ir neatnaujinti bei nebūtų suteikti nauji leidimai.
(11) Atsižvelgiant į Komisijai pateiktą informaciją, atrodo, kad tada, kai tam tikrose valstybėse narėse nėra veiksmingų alternatyvų tam tikram ribotam naudojimui, reikia ir toliau naudoti šią veikliąją medžiagą, kad būtų galima sukurti alternatyvas. Todėl dabartinėmis aplinkybėmis, taikant griežtas sąlygas, kurių tikslas - sumažinti riziką, yra pateisinama nurodyti ilgesnį laikotarpį panaikinti dabartinius leidimus ribotam naudojimui kaip pagrindiniam, kuriam šiuo metu nėra veiksmingų alternatyvų kenksmingiems organizmams kontroliuoti.
(12) Valstybių narių suteikiamas lengvatinis laikotarpis amitrazo turinčių augalų apsaugos produktų turimų atsargų tvarkymui, saugojimui, pateikimui į rinką ir naudojimui turėtų būti ne ilgesnis kaip 12 mėnesių, kad turimas atsargas būtų galima panaudoti ne daugiau kaip dar vieną auginimo sezoną.
(13) Šis sprendimas nepažeidžia veiksmų, kurių Komisija šios medžiagos atžvilgiu gali imtis vėlesniame etape laikydamasi 1978 m. gruodžio 21 d. Tarybos direktyvos 79/117/EEB, draudžiančios pateikti į rinką ir naudoti augalų apsaugos produktus, turinčius tam tikrų veikliųjų medžiagų [7], su paskutiniais pakeitimais, padarytais Reglamentu (EB) Nr. 807/2003 [8].
(14) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Veiklioji medžiaga amitrazas neįtraukiama į Direktyvos 91/414/EEB I priedą.
2 straipsnis
Valstybės narės užtikrina, kad:
1. iki 2004 m. rugpjūčio 12 d. panaikinami leidimai amitrazo turintiems augalų apsaugos produktams;
2. nuo 2004 m. vasario 17 d., remiantis Direktyvos 91/414/EEB 8 straipsnio 2 dalyje numatyta leidžiančia nukrypti nuostata, nesuteikiami ir neatnaujinami leidimai amitrazo turintiems augalų apsaugos produktams;
3. kalbant apie priedo B stulpelyje nurodytas paskirtis, A stulpelyje nurodyta valstybė narė gali iki 2007 m. birželio 30 d. išsaugoti leidimus amitrazo turintiems augalų apsaugos produktams, jei ji:
a) užtikrina, kad šiems rinkoje pasiliekantiems augalų apsaugos produktams bus pakeistos etiketės, kad jie atitiktų apriboto naudojimo reikalavimus;
b) nustato visas tinkamas rizikos mažinimo priemones, skirtas galimai rizikai sumažinti, užtikrinančias žmonių bei gyvūnų sveikatos ir aplinkos apsaugą; ir
c) užtikrina, kad bus rimtai ieškoma alternatyvių produktų ar panaudojimo būdų, ypač taikant veiksmų planus.
Atitinkamos valstybės narės ne vėliau kaip iki 2004 m. gruodžio 31 d. praneša Komisijai apie šios straipsnio dalies taikymą, o svarbiausia apie veiksmus, kurių jos ėmėsi remdamosi a ir c punktais, ir kasmet pateikia amitazo kiekių, naudojamų pagrindinėms paskirtims, suvestinę remdamosi šio straipsnio nuostatomis.
3 straipsnis
Lengvatinis laikotarpis, kurį valstybės narės suteikia remdamosi Direktyvos 91/414/EEB 4 straipsnio 6 dalimi, turi būti kuo trumpesnis, ir:
a) paskirtims, kurių atžvilgiu leidimas turi būti panaikintas iki 2004 m. rugpjūčio 12 d., jis nustoja galioti ne vėliau kaip 2005 m. rugpjūčio 12 d.;
b) paskirtims, kurių atžvilgiu leidimas turi būti panaikintas iki 2007 m. birželio 30 d. - ne vėliau kaip 2007 m. gruodžio 31 d.
4 straipsnis
Šis sprendimas skirtas valstybėms narėms.
Priimta Briuselyje, 2004 m. vasario 12 d.